Goizane (eskultura)

Goizane Jabier Arrieta zegamarrak 2015ean egindako eskultura da, Ordiziako (Gipuzkoa) Plaza Nagusian kokatua. Gaztainondo zurez egina dago, eta emakume baserritarraren lana eta presentzia omentzen ditu.

Eskultura sortzeko lan-prozesuan, Arrietak Urkiri Salaberria Arte Ederretako doktorearen eta ondare materiagabeko espezialistaren laguntza jaso zuen.

 Testuingurua 
Ordiziako Udalak eta D'Elikatuz interpretazio zentroak Ordiziako azokaren garrantzia nabarmentzeko eskultura-proiektu bat abiatu zuten. Horren baitan, Ordiziako kale eta plazetan hainbat eskultura kokatu zituzten. Proiektuaren helburua herriko azokaren eta kultura herrikoiaren balioa aitortzea zen.

Jabier Arrietak egindako hiru eskultura jarri ziren ikusgai: bat, zurez egina; eta bi, harriz. Lan horiek Ordiziako sinbolo bihurtu dira denborarekin.

 Eskulturaren deskribapena 
Goizane eskultura gaztainondo zurez landua dago, eta emakume baserritar bat irudikatzen du, eserita, bere produktuak saskietan jartzen dituela. Egungo eta iraganeko belaunaldiei omenaldia egiten die, eta asteazkenero eta ostiralero Ordiziako azokara joaten diren herritarrei ere zuzentzen zaie, saltzera datozen baserritarrei zor zaien errespetua gogora dezaten. Gainera, emakume baserritarrak izan duen eta duen garrantzia ezagutzera emateko aldarrikapena da.

 Izena eta esanahia 
Eskulturaren izena eta kokapena ez ziren ausaz aukeratu. Goizane izenak «goizeko lehen argia» esan nahi du. Egilearen hitzetan:  «Emakume baserritarra urteetan etorri da Ordiziara, egunsentia baino lehen, argia eta bizitza ematera».

 Erreferentziak 
Kategoria:Ordiziako kultura
Kategoria:Euskal Herriko eskulturak